3. Správa o plnení opatrení a postupe prác

3.1 Plnenie úloh v období rokov (1996 - 2002)

Právny informačný systém JASPI (ďalej len JASPI) pre organizácie štátnej správy SR bol riešený ako otvorený modulárny informačný systém vo verziách typu JASPI/Web, klient/server  a lokálna verzia. Vytváranie jednotlivých aplikačných a dátových modulov systému prebiehalo po etapách, ktoré sú stručne popísané v nasledujúcich častiach správy. Podrobnejší postup prác je zdokumentovaný v návrhoch a v správach za príslušné roky, ktoré vláda SR schválila na svojich rokovaniach. Jednotlivé etapy tvorby systému, jeho modulov a ich sprístupnenie užívateľskej verejnosti sú popísané nasledovne:

I. etapa (uznesenie vlády SR č.104/1996) bola zameraná na analýzu požiadaviek v organizáciách štátnej správy, na zabezpečenie informačných technológií a na zabezpečenie programových a technických prostriedkov.

II. etapa (uznesenie vlády SR č. 653/1996) bolo vytvorené riešenia typu "JASPI - lokálne" a riešenie typu "klient/server" pre MS Win95/98/NT. Po obsahovej stránke bola do systému zapracovaná vybraná časť právnych predpisov s plnými textami, súdne rozhodnutia Najvyššieho súdu SR v rozsahu rokov 1991 - 1995 a skúšobná vzorka literatúry. Aktualizácia právnych predpisov publikovaných v Zbierke zákonov SR od roku 1996 sa vykonávala priebežne.

III. etapa (uznesenie vlády SR č.286/1998) bol vypracovaný návrh implementácie JASPI na Ústredné orgány štátnej správy SR (návrh schválený v Rade vlády SR pre informatiku v auguste roku 1998). Riešenie typu "JASPI - lokálne" a sieťová verzia typu "klient/server" boli zavedené do skúšobnej prevádzky vo vybraných organizáciách štátnej správy. Aktualizácia databázy na CD ROM nosičoch sa vykonávala v nepravidelných intervaloch na požiadania. Na podnet Úradu vlády SR a ďalších ústredných štátnych orgánov SR s cieľom znížiť finančné náklady a zvýšiť pružnosť šírenia informácií, Ministerstvo spravodlivosti SR vypracovalo návrh riešenia JASPI/Web pre sieť GOVNET. Návrh bol schválený vládou SR v roku 1998.

IV. Plnenie úloh v rokoch 1999 - 2000 (uznesenie vlády SR 853/2000) bolo zamerané na dotváranie a rozširovanie údajovej základne.  Celkový nárast údajovej základne v JASPI v roku 2000 predstavoval 65%. V roku 1999 bola aplikácia JASPI (lokálna a file/server) implementovaná na organizácie štátnej správy v rámci SR. V apríli roku 2000 (projekt PHARE-98) Ministerstvo spravodlivosti SR doriešilo a sprístupnilo intranetovú verziu "JASPI/Web" pre sieť GOVNET (riešenie schválené uznesením vlády SR č.286/1998). Aplikácia "JASPI - lokálna" s licenciami v počte 2.610 licencií bola v roku 2000 rozdistribuovaná na všetky ÚŠO SR. Na základe plnenia úlohy z uznesenia vlády SR č. 853/2000 (bod B.2) Úrad vlády SR v spolupráci s ministerstvom spravodlivosti zabezpečil zvýšenie prenosovej rýchlosti siete GOVNET na úseku medzi Ministerstvom spravodlivosti SR a Úradom vlády SR na 1Mbit/s. V súvislosti s účinným zavádzaním JASPI v štátnej správe ministerstvo spravodlivosti v roku 2000 vykonávalo zaškoľovanie správcov a užívateľov JASPI.

V. Plnenie úloh v roku 2001 (uznesenia vlády SR č.853/2000, č.727/2001) bolo zamerané na ďalšie rozšírenie a skvalitnenie údajovej základne. Distribúcia právnych predpisov vydávaných v Zbierke zákonov SR pre organizácie štátnej správy (verzia JASPI - lokálna) sa vykonávala v pravidelných mesačných intervaloch na CD ROM. Aktualizácia databázy v "JASPI/Web" v sieti GOVNET sa v súlade s plnením úlohy uznesenia vlády SR č.727/2001 bod B.4 vykonáva od septembra roku 2001 v denných intervaloch. 
V zmysle úlohy B.8 uznesenia vlády SR č.727/2001 rezorty predložili ministrovi spravodlivosti rozsah zavedenia JASPI na ústredných orgánoch štátnej správy SR, vrátane rozpočtových a príspevkových organizácií v ich pôsobnosti s ďalšími požiadavkami na dodávku licencií pre JASPI vo výške cca 62,2 mil. Sk. Ministerstvo spravodlivosti SR v súlade s uznesením vlády SR č.727/2001 bod B5 vypracovalo návrh riešenia nákupu licencií pre JASPI. Z rokovania Rady vlády SR pre informatiku zo dňa 8. februára 2002 vyplynula požiadavka rezortov na podpísanie rámcovej zmluvy na nákup licencií pre JASPI s možnosťou uzatvorenia čiastkových zmlúv v rokoch 2002 až 2005.
Plnením úloh a dosiahnutými výsledkami sa zaoberal aj vykonaný medzinárodný audit v rámci projektu PHARE č.SR98/IB/JH/05-09 a výstupné hodnotiace správy hodnotili kvalitatívnu stránku systému a postup jeho zavádzania vysoko pozitívne.

VI. Plnenie úloh v roku 2002 (uznesenia vlády SR č.1154/2001-B.137, č.528/2002, č.529/2002)
bolo zamerané na rozšírenie užívateľských možností aplikačného programového vybavenia JASPI. Aplikácia typu "JASPI/Web" bola rozšírená o možnosti podrobnejšieho vyhľadávania v textoch a súčasne doplnená o synonymický jazykový modul. Upravená aplikácia typu "JASPI/Web" v sieti GOVNET bola užívateľom sprístupnená od októbra roku 2002. Upravená aplikácia typu "JASPI - lokálne" bola organizáciám štátnej správy dodaná na CD ROM v novembri roku 2002.
 	V súlade s uznesením vlády SR č. 727/2001 bod B.6 bol od marca roku 2002 uvedený do prevádzky server pre sieť Internet, prostredníctvom ktorého je databáza slovenskej legislatívy v JASPI sprístupnená organizáciám a verejnosti bezplatne.
Tento strategický krok je zakotvený v materiáli schválenom uznesením vlády SR č.1154/2001 z 12. decembra 2001 (úloha B.137) pod názvom: „Uznesenie k prioritným úlohám vlády Slovenskej republiky vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii z 13.11.2001“.
V roku 2002 Ministerstvo spravodlivosti SR zabezpečilo nákup licencií pre organizácie štátnej správy a ich príspevkové a rozpočtové organizácie uzatvorením rámcovej zmluvy na nákup licencií pre JASPI v rozsahu rokov 2002 až 2005 (uznesenie vlády SR č.528/2002). Na základe čiastkovej zmluvy v roku 2002 Ministerstvo spravodlivosti SR dodalo na rezorty celkovo 2.633 licencií pre lokálne počítače a 13 licencií pre servery. 

3.2	Plnenie úloh v roku 2003 (uznesenie vlády SR č.11/2003)
 
V súčasnej dobe je JASPI prevádzkovaný v troch základných verziách a to:
a)	JASPI/Web intranet/internetová verzia, prevádzkovaná na serveri pre orgány štátnej správy SR v sieti GOVNET na adrese http://jaspiw2.justice.gov.sk a na osobitnom serveri pre sieť INTERNET na adrese http://jaspi.justice.gov.sk pre verejnosť
b)	Klient/server verzia
c)	JASPI lokálne (prevádzkované aj ako sieťová verzia typu fileserver) pre krajské a okresné úrady, súdy, knižnice, školy a iné štátne organizácie.

	Úlohy v roku 2003 boli zamerané na ďalšie rozširovanie údajovej základne. Elektronický modul Zbierky zákonov bol doplnený o historické právne predpisy s plnými textami (roky 1918 až 1936). K decembru 2003 časť databázy právnych predpisov obsahovala cca 20.000 právnych predpisov a vyše 1000 platných konsolidovaných znení zákonov a vyhlášok. Databáza JASPI bola v súlade s uznesením vlády SR č.853/2000 rozšírená o modul smerníc, nariadení a rozhodnutí práva  EÚ preložených do slovenského jazyka. V roku 2003 databáza obsahovala vybrané texty EÚ-práva z rokov 1962 až 1988 dodané z Úradu vlády SR. V tomto období Ministerstvo spravodlivosti SR začalo proces verifikácie konsolidovaných znení vybraných zákonov a vyhlášok. Verifikované dokumenty sú označované autorom a organizáciou, ktorá verifikáciu vykonala.
	V apríli 2003 ministerstvo spravodlivosti začalo práce na novej verzii prehliadača systému JASPI/Web. Nová verzia prehliadača, ktorá má zabezpečiť vyššiu funkčnosť a vyhľadávací komfort pre užívateľa, je v súčasnej dobe v testovacej prevádzke. Ministerstvo spravodlivosti SR plánuje novú verziu sprístupniť užívateľom siete GOVNET v prvom kvartáli roku 2004.
	
	Na základe zvýšeného prístupu k databázam JASPI na centrálnom serveri ministerstva spravodlivosti a následných požiadaviek rezortov Úrad vlády SR zabezpečil pre ministerstvo spravodlivosti v roku 2003 rozšírenie prenosovej kapacity linky z 2 Mbit/s na 8 Mbit/s, súčasne zabezpečil aj rozšírenie kapacity prenosových liniek rezortov zo 64kbit/s na 2Mbit/s.

	Na základe uznesenia vlády SR č.528/2002 a rámcovej zmluvy na nákup licencií pre JASPI a predložených požiadaviek jednotlivých rezortov Ministerstvo spravodlivosti SR podpísalo čiastkovú zmluvu za rok 2003. Zmluva zabezpečuje licencie v počte 5127 s úhradou z finančných prostriedkov jednotlivých rezortov. Licencie boli na rezorty dodané v októbri roku 2003.

	Aktualizáciu databázy právnych predpisov v JASPI v sieti GOVNET ministerstvo spravodlivosti vykonáva v zmysle uznesenia vlády SR č. 727/2001 spravidla v denných intervaloch a v sieti Internet minimálne v týždenných intervaloch. Aktualizáciu právnych predpisov pre orgány štátnej správy a ich podriadené organizácie ministerstvo spravodlivosti zasiela v pravidelných mesačných intervaloch na CD ROM pracovníkom zodpovedným za aktualizáciu JASPI v rezortoch a ich organizáciách.
Ďalšou možnosťou aktualizácie je priama aktualizácia zo stránky Ministerstva spravodlivosti SR na adrese www.justice.gov.sk . Týmto spôsobom Ministerstvo spravodlivosti SR poskytuje inkrementálne dáta pre aktualizáciu minimálne v týždenných intervaloch.
   
3.3	Obsahová stránka databázy JASPI

Databáza JASPI k decembru 2003 obsahovala:
a)	právne predpisy vydané v zbierkach zákonov v rokoch 1918 až 1936 a právne predpisy vydané v zbierkach zákonov SR od roku 1945 až 2003 (plné texty v počte cca 20 000 dokumentov)

b)	plné texty konsolidovaných (aktualizovaných) znení platných a ďalších vybraných zákonov, vyhlášok a vládnych nariadení (počet cca 1000 dokumentov)

c)	súdne rozhodnutia a stanoviská Najvyššieho súdu SR (všetky od roku 1961) s právnou vetou a so zdôvodnením vydané v Zbierke súdnych rozhodnutí NS SR (v počte vyše 4.000 dokumentov)

d)	súdne stanoviská a nálezy Ústavného súdu SR (všetky, t.j. od roku 1993) vydané v Zbierke súdnych rozhodnutí a nálezov Ústavného súdu SR

e)	register súdnych znalcov a súdnych tlmočníkov a zoznam súdnoznaleckých organizácií

f)	modul vybraných plných textov nariadení, rozhodnutí a smerníc EÚ-práva preložených do slovenského jazyka. Počet spracovaných dokumentov v JASPI je približne 500 dokumentov. Dokumenty boli dodané z Úradu vlády SR (za roky 1962 až 1988).

g)	modul vybraných textov zákonov a vyhlášok preložených do anglického jazyka. Dokumenty boli dodané z Ministerstva kultúry SR, ako jediného rezortu, na základe plnenia uznesenia vlády SR č. 853/2000.

Databáza v sieti GOVNET je rozšírená o informácie:
h)	výpisy z obchodného registra SR 

Novým pripravovaným databázovým modulom v JASPI je:
i)	modul vybraných textov odbornej právnickej literatúry 

3.4	Úlohy na ďalšie obdobie

a)	V spolupráci s príslušnými ministerstvami a ostatnými ústrednými orgánmi štátnej správy SR zvyšovať kvalitatívnu stránku vytvárania konsolidovaných (novelizovaných) právnych predpisov jednotlivými orgánmi za účelom zverejnenia v JASPI. Koordinovať vytváranie a verifikáciu príslušných konsolidovaných textov na ďalších ÚOŠS SR. 

b)	V spolupráci s Úradom vlády SR a ďalšími ÚŠO SR postupne dopĺňať modul prekladov práva Európskej únie do slovenského jazyka v JASPI a pravidelne ho aktualizovať pre potreby ÚŠO SR (uznesenie vlády SR č. 853/2000). Zabezpečiť priebežné dodávanie prekladaných verifikovaných textov v elektronickej forme v štandardnom formáte pre JASPI.

c)	Na základe zavádzania JASPI v štátnych organizáciách, v súlade s uznesením vlády SR č. 528/2002, koordinovať a zabezpečiť nákup licencií v rokoch 2004 až 2005 podľa predložených požiadaviek v jednotlivých rezortoch v zmysle licenčnej zmluvy platnej do roku 2005 (podľa prílohy č.1 a prílohy č.2).

d)	V zmysle B.2 uznesenia vlády SR č. 137/2002 v spolupráci s ministrom kultúry a ministrom školstva zabezpečiť implementáciu výsledkov jazykovedného výskumu do JASPI na rozšírenie vyhľadávania a analýzy dokumentov. V zmysle bodu C.3 uznesenia spolupracovať s pracoviskom Slovenský národný korpus Jazykovedného ústavu Ľudovíta Štúra SAV.